Suchinthana/ta-wikipedia huggingface dataset:
ஜமீந்தார்

சமின்தார் அல்லது நிலக்கிழார் (zamindar) இந்தியத்துணைக் கண்டத்தில் முகலாயப் பேரரசின் ஆட்சிக் காலத்தில், ஆயிரக்கணக்கான ஏக்கர் விளைநிலங்களையும், உழவர்களையும் கொண்டிருப்பர்களைக் குறிக்கும்.

பெருநிலக்கிழார்கள் விளைநிலங்களை, குடியானவர்களுக்கு குத்தகைக்கு விட்டு, விளைச்சலில் கிடைக்கும் தானியங்களின் ஒரு பகுதியை வரியாக அரசுப் படைகளின் பராமரிப்புச் செலவிற்கு அரசிற்கு செலுத்துவர்.
பிரித்தானிய இந்தியாவில், சமீந்தார்கள் கொண்டிருக்கும் நிலங்களின் பரப்பளவுக்கு ஏற்ப, சமத்தான மகாராசா , இராசா   போன்ற அடைமொழிகளுடன் அழைக்கப்பட்டனர்.

முகலாயர் ஆட்சிக் காலத்தில் சமீந்தார்கள் அதிகார வர்க்கத்தினராக இருந்தனர். அக்பர் காலத்தில் போர்க் குதிரைகளையும் மற்றும் குதிரை வீரர்களின் பயிற்சிக்கும், பராமரிப்புச் செலவிற்கும் மன்சப்தாரி முறை எனும் சமீந்தாரி முறை கொண்டு வரப்பட்டு, விளைநிலங்கள் ஒதுக்கப்பட்டது. நிலங்கள் மன்சப்தாரி முறையில் அரசவைக் குடும்ப உறுப்பினர்களுக்கும், அரசவைப் பிரபுகளுக்கும் வழங்கப்பட்டது..

ஆங்கிலேயர்களின் ஆட்சி காலத்தில், ஆங்கிலேயரின் ஆட்சி அதிகாரத்திற்கு கட்டுப்பட்ட 572 சமத்தான மன்னர்கள் மற்றும் சமீந்தார்கள் இருந்தனர். எடுத்துக்காட்டாக, பரோடா, பவநகர், ஐதராபாத்து, மைசூர், திருவிதாங்கூர்  போன்ற பெரிய சமத்தானங்களும், பரீத்கோட், பட்டியாலா, மாலேர், புதுக்கோட்டை போன்ற சிறிய சமத்தானங்களும், இராமநாதபுரம், பொப்பிலி போன்ற பெருநிழக்கிழார்களும் செல்வாக்குடன் விளங்கினர்.

சுதேச சமத்தான மன்னர்களும்,  சமீந்தார்களும் தங்கள் கட்டுப்பாட்டில் உள்ள விளைநிலங்களிலிருந்து கிடைக்கும் தானியங்களின் ஒரு பகுதியை குடியானவர்களிடமிருந்து வரியாக வசூலித்து  ஆங்கிலேய அரசுக்கு கப்பமாகச் செலுத்தினர்.

இந்திய விடுதலைக்குப் பின்னர் சமீந்தார் ஆட்சி முறையும் சமத்தானங்களின் ஆட்சிமுறையும் இந்தியாவில் ஒழிக்கப்பட்டு, அனைத்து விளைநிலங்கள் மீதான வரிகளை இந்தியாவின் மாநில அரசுகள் நேரடியாக, வருவாய்த் துறை மூலம் வசூலிக்கிறது.

சமீந்தார்களின் வட்டாரப் பெயர்கள்
சமீந்தார்களை வட்டார வழக்கில், இராசத்தான், உத்தரப் பிரதேசம்,மத்தியப் பிரதேசம்,  இமாச்சலப் பிரதேசம், உத்தரகண்ட், பிகார், சத்தீசுகர் போன்ற மாநிலங்களில் தாக்கூர் என்றும், பஞ்சாப், அரியானா போன்ற பகுதிகளில் சௌத்திரி, சர்தார், மாலிக் என்றும், மகாராட்டிராவில் சாகீர்தார் என்றும் அழைத்தனர்.

பெயர்க் காரணம்
சமீந்தார் என்ற பாரசீக மொழியில் சமீன் என்பதற்கு புவி/நிலம் என்பர். குறிப்பாக பெரு விளைநிலங்களை கொண்டிருப்பவர்களை சமீந்தார்  என்று அழைப்பர்.

இந்திய விடுதலைக்குப் பின்னர்
இந்திய விடுதலைக்குப்  பின்னர் அரசியல் சாசனத்தின் தொகுதி 19 மற்றும் 31இல் திருத்தங்கள் செய்யப்பட்டு சமீந்தாரி முறை ஒழிக்கப்பட்டது.

படக்காட்சிகள்

மேற்கோள்கள்

பிரித்தானிய இந்தியா
முகலாயப் பேரரசு
இந்திய வரலாறு
இராஜஸ்தானின் மலைக் கோட்டைகள்

இந்தியாவின் இராஜஸ்தான் மாநிலத்தின் கோட்டைகளில் புகழ் பெற்ற ஆறு கோட்டைகளான  சித்தோர்கார் கோட்டை, ஆம்பர் கோட்டை, கும்பல்கர்க் கோட்டை, காக்ரோன் கோட்டை, ரந்தம்பூர் கோட்டை  மற்றும் ஜெய்சல்மேர் கோட்டைகள் உலகப் பாரம்பரியக் களங்களில் ஒன்றாக யுனேஸ்கோ நிறுவனம் 2013ஆம் ஆண்டில் அறிவித்துள்ளது.

இராஜஸ்தானின் ஆரவல்லி மலைதொடரில் அமைந்த இக்கோட்டைகள் இராசபுத்திர மன்னர்களால் கி பி ஐந்தாம் நூற்றாண்டு முதல் 17-18 முடிய கட்டப்பட்டதாகும்.

இதனையும் காண்க
 நாகர்கர் கோட்டை, செய்ப்பூர்
 ஜெய்கர் கோட்டை, செய்ப்பூர்

படக்காட்சிகள்

மேற்கோள்கள் 

இந்தியாவில் உள்ள உலக பாரம்பரியக் களங்கள்
இராஜஸ்தான் கோட்டைகள்
இராஜஸ்தான் வரலாறு
இராஜஸ்தானில் உள்ள சுற்றுலாத் தளங்கள்
1-புரோமோநாப்தலீன்

1-புரோமோநாப்தலீன் (1-Bromonaphthalene) என்பது C10H7Br என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மமாகும். புரோமோநாப்தலீனின் இரண்டு மாற்றியன்களில் இதுவும் ஒன்றாகும். மற்றொரு மாற்றியன் 2-புரோமோநாப்தலீன் ஆகும். நிறமற்ற 1-புரோமோநாப்தலீன் நீர்மமானது நாப்தலீனின்  பதிலீடு செய்யப்பட்ட பல வழிப்பொருள்கள் தயாரிப்பில் முன்னோடியாக இருக்கிறது.

தயாரிப்பு முறை 

நாப்தலீனுடன் புரோமின் சேர்த்து சூடுபடுத்துவதால் 1-புரோமோநாப்தலீன் உருவாகிறது:

C10H8  +  Br2   →   C10H7Br  +  HBr.

வினைகள் 

இச்சேர்மம் குறிப்பாக அரைல் புரோமைடுகளுடன் பல வினைகளை வெளிப்படுத்துகிறது. சயனைடு இச்சேர்மத்திலுள்ள புரோமைடை இடப்பெயர்ச்சி செய்து நைட்ரைலைக் கொடுக்கிறது. மேலும், கிரிக்னார்டு வினைப்பொருளாகவும் , கரிம இலித்தியம் சேர்மமாகவும் உருவாகிறது. 1-இலித்தியோநாப்தலீன் மேலும் இலித்தியமேற்றமடைந்து  1,8-இரு லித்தியோநாப்தலீனைக் கொடுக்கிறது. பல பெரிநாப்தலீன் சேர்மங்கள் தயாரிப்பில் 1,8-இரு லித்தியோநாப்தலீன் ஒரு முன்னோடிச் சேர்மமாகச் செயல்படுகிறது.

மேலும் காண்க
1-புளோரோநாப்தலீன்
1-குளோரோநாப்தலீன்

மேற்கோள்கள் 

புரோமோ அரீன்கள்
நாப்தலீன்கள்
சபேனா ஒஒ-ஏயுபி ஆஸ்டெண்ட் பொறிவு

சபேனா ஜங்கர்சு யூ 52 விபத்து (Sabena OO-AUB Ostend crash) எனும் இது, 1937-ஆம் ஆண்டு, நவம்பர் 16-இல் நடந்த ஒரு வானூர்தி விபத்தாகும். பெல்ஜியம் ஏயர்லைனர் நிறுவனத்துக்கு சொந்தமான "சபேனா ஏயர்லைனர்" இயக்கி வந்த ஜங்கர்சு யூ 52/3m (Junkers Ju 52/3m)  வகையைச் சார்ந்த, (பதிவு எண்:-OO-AUB) வானூர்தி ஒன்று, பெல்ஜியத்தின் ஆஸ்டெண்ட் எனும் நகரத்தின் அருகே, மோசமான வானிலைக் காரணமாக விபத்துக்குள்ளானது. ஜெர்மனியின் நான்காவது பெரிய நகராமான கோல்ன் என்ற மாநகரிலிருந்து, இங்கிலாந்தின் தலைநகர் இலண்டனுக்கு வான்ப் பயணம் மேற்கொண்டபோது நிகழ்ந்த இவ்விபத்தில், 7 பயணிகளும், 4 பயணச் சேவைப் பணியாளர்களும், மற்றும் தரையில் ஒரு சேவைப் பணியாளருமாக மொத்தம் 12-பேர்கள் கொலையுண்டனர்.

மேற்கோள்கள்    

1937 இல் வானூர்தி விபத்துகளும் நிகழ்வுகளும்
குறும்பர் (பழங்குடி)

குறும்பர் (Kurumbas) என்பவர்கள் இந்திய மாநிலங்களான கருநாடகா, கேரளா மற்றும் தமிழ்நாட்டில் வாழுகின்ற ஒரு பழங்குடி மக்கள் ஆவர். இவர்கள் தமிழ்நாட்டில், நீலகிரி மாவட்டத்தில் அமைந்துள்ள மலைப்பகுதியில் வாழுகின்றனர். இப்பகுதியில் இவர்களைப்போல் கோத்தர், தோடர், இருளர், பனியர் மற்றும் காட்டு நாயக்கர் போன்ற பழங்குடி மக்களும் வாழுகிறார்கள். இவர்கள் காட்டில் கிடைக்கும் பொருட்களைச் சேகரித்துத் தங்களின் தேவைகளைப் பூர்த்தி செய்துகொள்கிறார்கள். இவர்களின் மொழி குறும்பா மொழி, எழுத்துவடிவில் இல்லாமல் பேச்சு வடிவிலேயே உள்ளது. அதனால் குன்னூர் பள்ளி ஆசிரியர்கள் இவர்களுக்காக அகரமுதலி ஒன்றை உருவாக்கி வெளியிட்டுள்ளனர்.

தோடர்களும் படுகர்களும் ஒன்று சேர்ந்து குறும்பர்களுக்கு அடிக்கடி தொல்லை கொடுப்பதுண்டு. குறும்பர்கள் வாழும் ஊர்களில் புகுந்து, கூட்டங் கூட்டமாக அவர்களைக் கொன்றுவிடுவார்கள். இத்தகைய படுகொலைகள், கி. பி. 1824, 1835, 1875, 1882, 1900 ஆகிய ஆண்டுகளில் நடைபெற்றிருக்கின்றன. குறும்பர்கள் சிறந்த வில்லாளிகள். கோட்டையம் மன்னருக்கும், ஆங்கிலேயருக்கும் போர் ஏற்பட்ட போது, கோட்டைய மன்னரின் சார்பிலிருந்து குறும்பர்கள் வீரப்போர் புரிந்தனர். தற்போது கோவை மாவட்டத்தில் மதுக்கரை அருகில் உள்ள குளத்துப்பாளையம், குரும்பபாளையம், வேடபட்டி அருகிலுள்ள குரும்பபாளையம், பெரியநாயக்கன்பாளையம் அருகில் உள்ள பூச்சியூர், தேவையம்பாளையம், கஸ்தூரிபாளையம் ஆகிய ஊர்களிலும் வசித்து வருகின்றனர்.

பிரிவுகள் 
இம்மக்கள் குறும்பர், ஊர்க்குறும்பர், ஜேன் குறும்பர் என மூன்று பிரிவினராகப் பிரிந்து வாழ்கின்றனர். நீலகிரிப் பீடபூமியில் குறும்பர்களும், நெல்லியாளத்தைச் சுற்றி ஊர்க்குறும்பர்களும் வாழ்கின்றனர். ஜேன் குறும்பர்கள், 'ஷோலா நாயக்கர்'கள் என்றும் அழைக்கப்படுகின்றனர். இவர்கள் வயநாட்டிலும், குறிப்பாக மதுமலைப் பகுதியிலும் வாழ்கின்றனர். ஜேன் குறும்பர்கள் மலை இடுக்குகளில் உள்ள மலைத் தேனீயின் கூட்டை அழித்துத் தேன் எடுப்பதில் வல்லவர்கள், இதை இவர்கள் தொழிலாகவும் கொண்டிருக்கிறார்கள். ஜேனு என்றால் கன்னடத்தில் தேன் என்று பொருள். ஆகையினால் இக்குறும்பர்கள் தங்களைத் “தேனெடுக்கும் காட்டுத் தலைவர்கள்" (ஜேனு கொய்யோ ஷோலா நாயகா) என்று அழைத்துக் கொள்கிறார்கள். ஜேன் குறும்பர்கள் மந்திரதந்திரத்தில் வல்லவர்களாகக் கருதப்படுகின்றனர். அவர்கள் நினைத்தபோது காட்டானைகளை அழைக்கும் ஆற்றல் மிக்கவர்களென்றும், சில மர்மமான மூலிகைகளை வீசிப் பாறைகளைக்கூடப் பொடி செய்து விடுகிறார்கள் என்றும் கதை கூறப்படுகின்றன. சமூகச் சட்டங்களை அமுல் நடத்த ஒவ்வொரு ஊரிலும் ஒரு பஞ்சாயத்து உள்ளது. அப் பஞ்சாயத்தின் தலைவர் 'எசமான்' என்று அழைக்கப்படுகிறார்.

உடல் தோற்றம் 
குறும்பர்கள் கருநிறமும், குள்ளமான உருவமும், ஒற்றை நாடி உடலும் பெற்று, தோற்றத்தில் இருளர்களைப்போல் விளங்குகிறார்கள். இவர்கள் தலையிலுள்ள மயிர் தடிப்பாகவும் சுருண்டும் இருக்கும்; தலையைச் சுற்றிப் புதர் போலப் பரவி முளைத்திருக்கும்.

சமய வாழ்வு 
குறும்பர்கள் கல்லாத்தா (பெண் தெய்வம்), ஐரு பில்லி, காடுபில்லாலா என்ற மூன்று தெய்வங்களை வணங்குகின்றனர். ஐருபில்லியும், காடுபில்லாலாவும் மலையாளத்திலிருந்து வயநாட்டில் குடிபுகுந்த தெய்வங்களாகக் கருதப்படுகின்றன.

மேற்கோள்கள் 

இந்தியப் பழங்குடிகள்
தமிழகப் பழங்குடிகள்
இந்திய இனக்குழுக்கள்
அலங்காரப் புறா

அலங்காரப் புறாக்கள் (Fancy pigeon) அனைத்தும் மாடப்புறாவிலிருந்தே உருவாயின. இவை சுமார் 1100 வகை இருப்பதாகக் கூறப்படுகிறது. அளவு, வடிவம், நிறம் மற்றும் குணாதிசயங்களுக்காக இவை புறா வளர்ப்புப் பிரியர்களால் வளர்க்கப்படுகின்றன. சார்லஸ் டார்வின் உயிரினங்களின் தோற்றம் புத்தகத்தை எழுதுவதற்கு மூன்று வருடங்களுக்கு முன் பனிப் புறாக்களை வளர்த்தார்.

புறாக் கண்காட்சிகள்

உலகம் முழுவதும் நடத்தப்படும் உள்நாட்டு, பன்னாட்டு புறாக் கண்காட்சிகளில் நடைபெறும் போட்டிகளில் புறா வளர்ப்பாளர்கள் தங்களது புறாக்களைக் காட்சிப்படுத்துகின்றனர்.

அலங்காரப் புறா இனங்கள்
இந்த வகைப்படுத்தல் ஆஸ்திரேலிய முறையைப் பின்பற்றியுள்ளது.

ஆசிய இறகு மற்றும் குரல் புறாக்கள்

இவ்வகைப் புறாக்கள் ஆசியப் பகுதியில் தோன்றின.
 விசிறிவால் புறா (Fantail pigeon)
 சுருள் இறகுப் புறா
 காலர் புறா (Jacobin pigeon)
 இலாகூர் புறா (Lahore pigeon)
 தாரைப் புறா (Trumpeter (bird))
 ஆங்கிலேய தாரைப் புறா (English Trumpeter)

வண்ணப் புறாக்கள்

இவ்வகைப் புறாக்கள் ஜெர்மனியில் தோன்றின
 ஆர்க்காங்கல் (Archangel pigeon)
 டானிஸ் சுவாபியன்
 சாக்சன் பீல்டு புறா
 இசுடார்லிங் புறா
 சுவாலோ புறா
 துரிஞ்சன் பீல்டு புறா
 பனிப் புறா

சுருள்கள் மற்றும் ஆந்தைகள்

இவ்விடத்தில் சுருள் என்பது அவற்றின் மார்பில் காணப்படும் சுருள் இறகைக் குறிக்கிறது. இவ்வகைப் புறாக்கள் சிறிய மூக்கிற்காக அறியப்படுகின்றன.
 ஆச்சன் லகுவர் கேடய ஆந்தை
 ஆப்பிரிக்க ஆந்தை
 சீன ஆந்தை
 இத்தாலிய ஆந்தை
 பழைய செர்மானிய ஆந்தை
 கீழை சுருள்
 டர்பிட்

ஹோமர் மற்றும் கோழி புறாக்கள்

ஹோமிங் புறாக்கள்

 அமெரிக்கன் சோ ரேசர்
 டிரகூன்
 இங்கிலீஸ் கேரியர்
 ஜெர்மன் பியூட்டி ஹோமர்
 ஹோமிங் புறா

பவுட்டர் மற்றும் கிராப்பர் வகைப் புறாக்கள்

இவ்வகைப் புறாக்கள் பெரிய அளவிலான காற்றுப்பைக்காக அறியப்படுகின்றன.
 ஆங்கிலேய பவுட்டர்
 புருன்னர் பவுட்டர்
 கடிடானோ பவுட்டர்
 ஹோல்லே கிராப்பர்
 ஹார்ஸ்மேன் பவுட்டர்
 நார்விச் கிராப்பர்
 பிக்மி பவுட்டர்
 பவுட்டர்
 ஊர்ஸ்பர்க் சீல்டு கிராப்பர்
 ஓல்டு ஜெர்மன் கிராப்பர்ஸ்

கண்காட்சி டம்லர் வகைப் புறாக்கள்

 புடாபெஸ்ட் குறுமுக டம்ப்லர்
 ஆங்கிலேய நீளமுக டம்ப்லர்
 ஆங்கிலேய குறுமுக டம்ப்லர்
 ஹெல்மட்
 ஆங்கிலேய மேக்பை
 நன்

ஃப்ளையிங் டம்லர் மற்றும் கர்ணப் புறாக்கள்

இவை பறத்தல், கண்காட்சி முதலிய பல்வகைப் பயன்களுக்காக வளர்க்கப்படுகின்றன.
 ஆர்மீனியன் டம்ப்லர்
 ஆஸ்திரேலியன் பெர்ஃபார்மிங் டம்ப்லர்
 டான்சிக் ஹைஃப்ளையர்
 டோனெக்
 சுழல் கரணப் புறா
 டிப்லர் புறா

ஊணுக்காக வளர்க்கப்படும் புறாக்கள்

இந்த வகைப் புறாக்கள் ஊணுக்காக வளர்க்கப்படுகின்றன.
 கார்னியா புறா
 பிரெஞ்சு மான்டைன்
 அரச புறா
 அமெரிக்க ராட்சத ரன்ட் புறா
 சிராசர் புறா

மேலும் காண்க
மாடப் புறா
புறா வகைகளின் பட்டியல்

மேற்கோள்கள்

வெளியிணைப்புகள்
 National Pigeon Association - USA
 Purebred Pigeon Magazine
 National Young Bird Show - USA

புறாக்கள்
பழக்கிய விலங்குகள்
எம். வி. ராஜம்மா

எம். வி. ராஜம்மா (M. V. Rajamma, ; 10 மார்ச் 1921 – 23 ஏப்ரல் 1999) பழம்பெரும் தமிழ், கன்னடத் திரைப்பட நடிகையாவார். கன்னட நாடகம், திரைத்துறையில் பங்காற்றிய ராஜம்மாவுக்கு யயாதி முதல் தமிழ்த் திரைப்படமாகும். இரண்டாவது தமிழ்த் திரைப்படமாக உத்தம புத்திரனில் பி. யு. சின்னப்பாவுடன் கதாநாயகியாக நடித்தார். பின்னாளில் அன்னை வேடங்களில் நடித்த இவர், ஏறத்தாழ 50 ஆண்டுகள் காலத்திற்கு திரையுலகில் பங்காற்றினார்.

வாழ்க்கைக் குறிப்பு
கன்னடத்தைத் தாய்மொழியாகக் கொண்டவர் ராஜம்மா. பெற்றோருக்கு ஒரே பிள்ளை. மூன்று மாதக் குழந்தையாக இருக்கும் போதே பங்களூரில் இவரது பெற்றோர்கள் குடியேறினர். பங்களூர் ஆரிய பாலகி வித்தியாலயத்தில் எட்டாம் வகுப்பு வரை கல்வி கற்றார். வாய்ப்பாட்டும், ஆர்மோனியமும் இசைக்க முறைப்படி கற்றுக் கொண்டார். எட்டாம் வகுப்பு படிக்கும் போதே இவருக்குத் திருமணம் முடிந்தது. கணவர் நாடக நடிகர். திருமணம் முடிந்து ஒரு வருடத்தில் சம்சார நௌகா திரைப்படம் கன்னடத்தில் 1935 ஆம் ஆண்டில் தயாரான போது அதில் நடிக்க ராஜம்மாவின் கணவர் ஒப்பந்தம் செய்யப்பட்டார். அப்போது ராஜம்மாவைக் கண்ட தயாரிப்பாளர் ராஜம்மாவையும் அப்படத்தில் விதவைப் பெண் கிரிஜாவாக நடிக்க ஒப்பந்தம் செய்து கொண்டார். சென்னையில் ஒத்திகைகள் நடந்த போது, ராஜம்மாவின் நடிப்பைப் பார்த்த இயக்குநர் எச். எல். என். சிம்ஹா அப்படத்தின் கதாநாயகியாக வேண்டும் எனக் கேட்டுக் கொண்டு கதாநாயகி சரளாவாக நடிக்க ராஜம்மா புதிய ஒப்பந்தம் செய்து கொள்ளப்பட்டார். படமும் வெளிவந்து பெரும் வெற்றி பெற்றது. இதன் பின்னர் தெலுங்கு கிருஷ்ண ஜரசந்தா, தமிழில் யயாதி ஆகிய படங்களில் கதாநாயகியாக நடித்தார்.

யயாதிக்குப் பின்னர் உத்தம புத்திரன் (1940) திரைப்படத்தில் பி. யு. சின்னப்பாவுடன் கதாநாயகியாக நடித்தார். இப்படமும் இவருக்கு வெற்றிப் படமாக அமைந்தது. தொடர்ந்து  குமாஸ்தாவின் பெண் (1941) படத்தில் நடித்தார். ஜெமினியின் மதனகாமராஜன் (1941) திரைப்படத்தில் அமைச்சரின் மனைவியாக நடித்தார். இப்படத்தில் இவர் பாடிய கை கொடுப்பேன் அம்மா என்ற பாடல் அக்காலத்தில் பெரும் வரவேற்பைப் பெற்றது. கே. சுப்பிரமணியம் இயக்கிய அனந்த சயனம், மற்றும் கன்னட பிரகலாதா, தெலுங்கு மாயாலோகம், தெலுங்கு பக்த வேமனா, விஜயலட்சுமி (1946), ஞானசௌந்தரி (1948) ஆகிய படங்களில் கதாநாயகியாக நடித்தார்.

நடித்த சில திரைப்படங்களின் பட்டியல்

மேற்கோள்கள் 

1921 பிறப்புகள்
1999 இறப்புகள்
தமிழ்த் திரைப்பட நடிகைகள்
கன்னடத் திரைப்பட நடிகைகள்
தெலுங்குத் திரைப்பட நடிகைகள்
கலைமாமணி விருது பெற்றவர்கள்
20 ஆம் நூற்றாண்டின் இந்திய நடிகைகள்
பெங்களூர் ஊரக மாவட்ட நபர்கள்
20 ஆம் நூற்றாண்டு இந்தியத் தொழிலதிபர்கள்
கருங்காடை

கருங்காடை (Buttonquail) இவை பசினெடிய (Phasianidae) என்ற குடும்பத்தில் சார்ந்த காடை வகையைச் சாராத ஒரு சிறிய பறவை பிரிவுகளில் உள்ள மஞ்சள் கால் காடை இனத்தில் சேர்க்கப்பட்ட பறவையாகும். பொதுவாக இந்தியத் துணைக்கண்டம், மற்றும் ஆப்பிரிக்கா, ஐரோப்பா, ஆசுதிரேலியா போன்ற நாடுகளில் காணப்படுகிறது. இவற்றில் 16 வகையான இனங்களில் இரண்டு இனம் பேரினத்தில் சேருகிறது.

கருங்காடைகள் மங்கிய பழுப்பு நிறம் கொண்ட இவை பறப்பதில்லை, ஆனால் வேகமாக ஓடும் திறன் கொண்டு காணப்படுகிறது. பெண் பறவை இனப்பெருக்கக் காலத்தில் வண்ணம் கூடி பிரகாசமாக காட்சி கொடுக்கிறது. கருங்காடை இனத்தில் ஆண் ஒரு பெண்ணுடன் உறவுப் பழக்கத்தில் உள்ளது. ஆனால் பெண் காடைகள் பல ஆண்களுடன்  பழக்கம் கொண்டுள்ளது. இதனால் நிலத்தில் கூடுகட்டி முட்டையிட்டவுடன் ஆண் பறவை அடைகாத்து குஞ்சு பொரித்து வளர்க்கிறது. ஆனால் பெண் பறவை ஒன்றை ஒன்று பின் தொடர்ந்து வேறு ஆணுடன் சென்றுவிடுகிறது. முட்டையிலிருந்து குஞ்சு வெளிவர 12 நாட்கள் எடுத்துக்கொள்கிறது. பின்னர் குஞ்சுகள் இரண்டு வாரங்களில் பறக்கத் துவங்குகிறது.

மேற்கோள்கள்

வெளி இணைப்பு 

Buttonquail videos பறவைகளின் தொகுப்பு. 

காடைகள்
தமிழ்நாட்டுப் பறவைகள்
விசிறிவால் புறா

விசிறிவால் புறா (Fantail pigeon, ஃபேன்டைல்) ஒரு பிரபலமான ஆடம்பரப் புறாவாகும். இதன் வாலானது சாதரண புறாக்களின் 12 முதல் 14 இறகுகளிலிருந்து வேறுபட்டு 30 முதல் 40 இறகுகளைக் கொண்டு விசிறி போன்றுள்ளது. இது பாகிஸ்தான், இந்தியா,சீனா அல்லது ஸ்பெயினில் தோன்றியதாகக் கருதப்படுகிறது. இதில் ஆங்கில ஃபேன்டைல்,இந்திய ஃபேன்டைல், பட்டு ஃபேன்டைல் மற்றும் தாய்லாந்து ஃபேன்டைல் உள்ளிட்டவையும் அடங்கும். சார்லஸ் டார்வின் உயிரினங்களின் தோற்றம் புத்தகத்தின் முதல் அதிகாரத்தில் ஓர் உதாரணமாக இதனைப் பயன்படுத்தியுள்ளார்.

மேற்கோள்கள்

வெளி இணைப்புகள்
Types of Fantail Pigeon

புறாக்கள்
சுருள் இறகுப் புறா

சுருள் இறகுப் புறா (Frillback) பல ஆண்டுகால முயற்சியில் தேர்ந்தெடுத்த கலப்பினப்பெருக்க முறையால் உருவாக்கப்பட்ட ஆடம்பரப் புறா வகையாகும். இது மாடப் புறாவிலிருந்து உருவானதாகும். இவை சுருண்ட இறகுகளைக்  கொண்டுள்ளன. இவை அனத்தோலியா பகுதியிலிருந்து வந்ததாகக் கூறப்படுகிறது. சர் எலியட் என்பவர் மதராசிலிருந்து ஒருசில பறவைகளை டார்வினுக்கு அனுப்பினார். சார்லஸ் டார்வின் இவற்றுள் சிலவற்றை வளர்த்தார்.

மேற்கோள்கள்

புறாக்கள்
எம். ஏ. திருமுகம்

எம். ஏ. திருமுகம் தமிழ்த் திரைப்பட இயக்குநராவார். சாண்டோ எம். எம். ஏ. சின்னப்பத் தேவரின் தம்பியாகிய இவர், படத்தொகுப்பாளராகவும் பணியாற்றியிருந்தார். திருமுகம் ஏறத்தாழ 25 ஆண்டுகளுக்கு மேலாக தமிழ்த் திரையுலகில் பணியாற்றினார்.

இயக்கிய திரைப்படங்கள் 
 தாய்க்குப்பின் தாரம் (1956)
 பிள்ளைக் கனியமுது (1958)
 உழவுக்கும் தொழிலுக்கும் வந்தனை செய்வோம் (1959)
 வாழவைத்த தெய்வம் (1959)
 யானைப்பாகன் (1960)
 குடும்பத்தலைவன் (1962)
 தாயைக்காத்த தனயன் (1962)
 நீதிக்குப்பின் பாசம் (1963)
 தர்மம் தலைகாக்கும் (1963)
 தொழிலாளி (1964)
 வேட்டைக்காரன் (1964) 
 கன்னித்தாய் (1965)
தனிப்பிறவி (1966)
 முகராசி (1966)
 மகராசி (1967)
 தாய்க்குத் தலைமகன் (1967)
 விவசாயி (1967)
 காதல் வாகனம் (1968)
 தேர்த் திருவிழா (1968)

 அக்கா தங்கை (1969)
 மாணவன் (1970)
 பெண் தெய்வம் (1970)
 நல்ல நேரம் (1972)
 தெய்வம் (1972)
 தர்மராஜா (1980)
 எல்லாம் உன் கைராசி (1980)
 நதி ஒன்று கரை மூன்று (1981)

படத்தொகுப்பாளராக பணியாற்றிய திரைப்படங்கள் 
 அபிமன்யு (1948, உதவி)
 மர்மயோகி (1951)
 மனோகரா (1954)
 பிள்ளைக் கனியமுது (1958) (தொகுப்பாளரும், இயக்குநரும்)

மேற்கோள்கள்

வெளி இணைப்புகள்

தமிழ்த் திரைப்பட இயக்குநர்கள்
தமிழ்த் திரைப்படத் தொகுப்பாளர்கள்
தமிழ்நாட்டுத் திரைப்பட இயக்குநர்கள்
தமிழ்நாட்டுத் திரைப்படத் தொகுப்பாளர்கள்
சிவரிக்கீரை

சிவரிக்கீரை (ஆங்கிலம்: Celery (தாவரவியல் பெயர்: Apium graveolens), என அழைக்கப்படும் இது, அபியேசியே (Apiaceae) குடும்பத்தைச் சார்ந்த தாவரமாகும். சதுப்புநிலத்தில் செழித்து வளரும் இச்செடி, பண்டைக்காலத்திலிருந்து ஒரு காய்கறியாக வேளாண்மை செய்யப்பட்டு வருகிறது. இடம் மற்றும் சாகுபடியாளரைப்,  பொறுத்து, வித்திலை (hypocotyl), தண்டுகள், மற்றும் இலைகள் சமைத்து உண்ணப்படுகிறது. சிவரிக்கீரையின் விதையை ஒரு நறுமண உணவுப் பொருளாகவும் , அதனுடைய சாறு மருந்துகளாகவும் பயன்படுத்தப்படுவது குறிப்பிடத்தக்கது.

சான்றாதாரங்கள்    

மூலிகைகள்
தண்டுக் காய்கறிகள்
மருத்துவத் தாவரங்கள்
கீரைகள்
பிரம்மவர்த்தம்

பிரம்மவர்த்தம் (Brahmavarta), சரசுவதி ஆற்றுக்கும் காகர் ஆற்றுக்கும் இடைபட்ட குறுகிய பகுதி என  மனுதரும சாத்திரம் எனும் தொன்மை வாய்ந்த இந்து சமய நூலில் குறிப்பிடப்பட்டுள்ளது. ஆரியர்கள் குறுகிய பிரம்மவர்த்தப் பகுதிகளில் முதலில் குடியேறினர். இப்பகுதிகளில் தான் முதலில் இருக்கு வேதம் வெளிப்பட்டதாகக் கருதப்படுகிறது. சரசுவதி ஆறு பிரம்மவர்த்தத்தின் புனித ஆறாகும். பிரம்மவர்த்ததின் அருகில் உள்ள பகுதிகளில்  குருச்சேத்திரம், மத்சயம், பாஞ்சாலம், சூரசேனம் புகழ் வாய்ந்தவைகள்.  

பிரம்மவர்த்தப் பகுதியில் மிலேச்சர்களின் ஆதிக்கம் அதிகரிக்கவே, ஆரியர்கள் தென்கிழக்கு நோக்கி வட இந்தியா எனப்படும் ஆரியவர்த்தம் பகுதிகளில் குடியேறினர்.

இதனையும் காண்க
ஆரியவர்த்தம்

மேற்கோள்கள் 
Notes

Citations

பண்டைய இந்தியா
இந்து தொன்மவியல்
இந்திய வரலாறு
பி. கே. சரஸ்வதி

பி. கே. சரஸ்வதி (B. K. Saraswathi) தென்னிந்தியத் திரைப்பட நடிகையும், பரதநாட்டியக் கலைஞரும் ஆவார்.

திரையுலக வாழ்க்கை 
கேரள மாநிலத்தைச் சேர்ந்த எர்ணாகுளத்தை அடுத்த திருப்பூணித்துறை என்ற ஊரைச் சேர்ந்தவர். பரவேலி என்பது இவரது இயற்பெயர். தந்தை குமாரன் நாயர் கொச்சி சமத்தானப் பட்டாளத்தில் பணியாற்றியவர். சிறு வயதிலேயே தந்தையை இழந்த இவர் தாயார் நாராயணி அம்மையாரின் பொறுப்பில் வளர்ந்தார். சிறுமியாக இருந்தபோது இவர் கொச்சி சமத்தான காங்கிரசு ஊர்வலத்தில் ஈடுபட்டதால் பள்ளியில் படிக்க சமத்தான அரசு அப்போது அனுமதிக்கவில்லை. அதன் பின்னர் ராஜநர்த்தகி என்ற இந்தித் திரைப்படத்திற்கு உலகப் புகழ் தேடித்தந்த பிரபல நடன ஆசிரியர் மாதவ மேனனிடம் சரசுவதியும் அவரது சகோதரி கமலாவும் கதகளி பயின்றனர். அப்போது அவருக்கு ஏழு வயது.

பழசி ராஜா அல்லது வீர கேரளம், சாகுந்தலம் ஆகிய நாடிய நாடகங்களில் நடனமாடிப் புகழ் பெற்றார். இந்தியாவின் பல மாநிலங்களுக்கும் சென்று நடனமாடியுள்ளார். பம்பாயில் பிரசித்தமான 'சவன் ஆர்ட் சென்டர்' என்ற கலைக்கழகத்தில் பயின்று வெளியேறினார். உதயசங்கரின் கல்பனா என்ற இந்தித் திரைப்படத்தில் தனது நடனம் மூலம் திரையுலகில் புகுந்த இவர் திருமழிசை ஆழ்வார், ஆயிரம் தலைவாங்கிய அபூர்வ சிந்தாமணி போன்ற பல படங்களில் நடனமாடியும், உப பாத்திரங்களில் நடித்தும் வந்தார். வேலைக்காரி, இன்பவல்லி போன்ற திரைப்படங்களில் சிறு வேடங்களில் நடித்தார்.  ராஜாம்பாள் எனும் திரைப்படத்தில் கதாநாயகியாக நடிக்கும் நிலைக்கு முன்னேறினார். சகோதரி கமலாவும் சில படங்களில் உப பாத்திரங்களில் நடித்து வந்தார்.

நடித்த திரைப்படங்களின் பட்டியல் 
 கல்பனா (1948, இந்தி)
 ஆயிரம் தலை வாங்கிய அபூர்வ சிந்தாமணி (1947)
 மாரியம்மன் (1948)
 பிழைக்கும் வழி (1948)
 போஜன் (1948)
 திருமழிசை ஆழ்வார் (1948) (ஆதாரம் உள்ளது)
 ஆதித்தன் கனவு (1948)
 வேலைக்காரி (1949)
 இன்பவல்லி (1949)
 விஜயகுமாரி (1950)
 முதல் இரவு (1950, தெலுங்கு)
 ராஜாம்பாள் (1951) 
 அந்தமான் கைதி (1951)
 மாணாவதி (1952)
 மாப்பிள்ளை (1952) 
 அமரகவி (1952)
 உலகம் (1953)
 நாம் (1953)
 இன்ஸ்பெக்டர் (1953)
 துளி விசம் (1954)
 நண்பன் (1954)
 நல்லவன் (1955)
 மூன்று பெண்கள் (1956)

குடும்பம் 
எழுத்தாளரும் நடிகருமான வி. என். சம்பந்தம், இவரின் கணவராவார். சரஸ்வதி நடித்த மாப்பிள்ளை எனும் திரைப்படத்திற்கு சம்பந்தம் திரைக்கதையும், வசனமும் எழுதியிருந்தார்.

மேற்கோள்கள் 

தமிழ்த் திரைப்பட நடிகைகள்
பியூட்டைல் அசிட்டேட்டு

பியூட்டைல் அசிட்டேட்டு (Butyl acetate) என்பது C6H12O2 என்ற மூலக்கூற்று வாய்ப்பாடு கொண்ட ஒரு கரிம வேதியியல்  சேர்மமாகும். என் – பியூட்டைல் அசிட்டேட்டு, பியூட்டைல் எத்தனோயேட்டு என்ற பெயர்களாலும் அழைக்கப்படும் இந்த எசுத்தர் சேர்மம் நிறமற்றதாகவும், அறை வெப்பநிலையில் தீப்பிடித்து எரியக்கூடிய நீர்மமாகவும் காணப்படுகிறது. பியூட்டைல் அசிடேட்டு வேறு சில வேதிப்பொருட்களுடன் சேர்ந்து பல வகையான பழங்களில் காணப்படுகிறது. வாழை அல்லது ஆப்பிள் பழத்தின் இனிப்பு வாசனையை வெளிப்படுத்துகிறது.

சாக்கலேட்டு, ஐசுகிரீம், பாலாடைக்கட்டிகள், மற்றும் வேகவைத்த உணவுப் பொருட்களில் நறுமணமூட்டும் செயற்கைப் பழவாசனைப் பொருளாக பயன்படுத்தப்படுகிறது. பியூட்டைல் அசிடேட்டு பெரும்பாலும் மிதமான முனைவுநிலை உயர் கொதிநிலைக் கரைப்பானாகப் பயன்படுத்தப்படுகிறது.

ஐசோபியூட்டைல் அசிட்டேட்டு, இரண்டாம் நிலை- பியூட்டைல் அசிட்டேட்டு மற்றும் மூன்றாம்நிலை - பியூட்டைல் அசிட்டேட்டு என்பன பியூட்டைல் அசிட்டேட்டின் பிற மாற்றியன்களாகும்.

தயாரிப்பு 

கந்தக அமில வினையூக்கியின் முன்னிலையில், பின்னோட்ட நிபந்தனைகளுக்கு உட்பட்டு பியூட்டனால் உடன் அசிட்டிக் அமிலம் சேர்த்து பியூட்டைல் அசிட்டேட்டு தயாரிக்கப்படுகிறது. இவ்வினை பிசர் எசுத்தராக்கல் வினை என்ற பெயரால் அழைக்கப்படுகிறது :

.

இயற்கைத் தோற்றம்  

பியூட்டைல் அசிட்டேட்டு இயற்கையில் குறிப்பாக சிவப்பு ஆப்பிள் வகையில் காணப்படுகிறது. தேனீக்களில் காணப்படும் கோசுசெவ்நிக்கோவ் சுரப்பிகளில் சுரக்கும் இனயீர்ப்பு சுரப்புகளில் பியூட்டைல் அசிட்டேட்டு உள்ளது.

மேற்கோள்கள்

வெளி இணைப்புகள் 

 Ethylene and other chemicals in fruit 
 Material Safety Data Sheet
 CDC - NIOSH Pocket Guide to Chemical Hazards

எசுத்தர் கரைப்பான்கள்
அசிட்டேட்டு எசுத்தர்கள்
சுவைமணங்கள்
இனிப்பு மணம் கொண்ட இரசாயனங்கள்
பியூட்டைல் எசுத்தர்கள்
பிக்மி பவுட்டர்

பிக்மி பவுட்டர் மற்றும் அனைத்து பழக்கப்படுத்தப்பட்ட புறாக்களும் மாடப் புறாவிலிருந்து உருவானவையாகும். இவை பல ஆண்டுகள் தேர்ந்தெடுத்த இனப்பெருக்க முறையால் உருவாயின. பிரபல பிரித்தானிய கோழி வளர்ப்பாளரான சர் ஜான் செப்ரைட் இவற்றை உருவாக்கியதாக நம்பப்படுகிறது.

மேலும் காண்க
ஆடம்பரப் புறா

மேற்கோள்கள்

புறாக்கள்
பிரித்தானியப் பேரரசிலிருந்து விடுதலை பெற்ற நாடுகள்

பிரித்தானியப் பேரரசின் காலனியாதிக்கத்திலிருந்து விடுதலைப் பெற்ற நாடுகளும்; விடுதலை அடைந்த ஆண்டுகளும்.

நாடுகள்

பிரித்தானிய மேலாண்மையை ஏற்ற பகுதிகளின் விடுதலை

முன்னாள் பிரிட்டன் காலனிகள் மீண்டும் பிரிட்டன் காலனியின் பகுதியாக மாறிய நாடுகள்

வேறு நாட்டுடன் இணைய மறுத்து பிரிட்டனின் மேலாண்மையை ஏற்ற நாடுகள்

பிரிட்டன் மேலாண்மையை தொடர்ந்து ஏற்ற நாடுகள்

விடுதலை வேண்டாம் என வாக்களித்த பிரிட்டனின் காலனி நாடுகள்

ஐக்கிய இராச்சியத்தின் நாடுகள் அல்லது பகுதிகள் தொடர்ந்து ஐக்கிய இராச்சியத்தில் இணைய ஆதரவு தெரிவித்த நாடுகள்

தனி நாடு வேண்டாம் எனக் கூறி ஐக்கிய இராச்சியத்தில் இணைந்தவைகள்

ஐக்கிய இராச்சியத்தின் மேலாண்மையை மறுக்காத வேற்று நாட்டின் பகுதிகள்

வரைபடம்

மேற்கோள்கள்

முன்னாள் பிரித்தானியக் குடியேற்றங்கள்
பிரித்தானியப் பேரரசு
பொதுநலவாய நாடுகள்
ஐக்கிய இராச்சியத்தின் வரலாறு
கொல்லேறு ஏரி

கொல்லேறு ஏரி (Kolleru Lake, தெலுங்கு: కొల్లేరు సరస్సు), இது இந்தியாவின் ஆந்திரப் பிரதேச மாநிலத்திலுள்ள, மேற்கு கோதாவரி மாவட்ட தலைநகரான ஏலூரு நகரத்தில் இருந்து 15 கிலோ மீட்டர் தொலைவில் அமைந்துள்ளது. கிருஷ்ணா மற்றும் கோதாவரி ஆற்றின் படுகையின் இடையே அமைந்துள்ள கொல்லேறு ஏரி, இந்தியாவின் பெரிய நன்னீர் ஏரிகளில் ஒன்றாகும்.

சான்றாதாரங்கள்    

இந்திய ஏரிகள்
ஆந்திர பிரதேச ஏரிகள்
இந்திய ராம்சார் இடங்கள்
இந்திய முக்கிய பறவை பகுதிகள்
ஏலூரு பயணிகள் பார்க்க வேண்டிய இடங்கள்
ஆந்திர இசுவாகு மரபினர்

ஆந்திர இசுவாகுகள்  (சமசுகிரதம் इक्ष्वाकु, தெலுங்கு ఇక్ష్వాకులు)  என்பவர்கள் ஆந்திரப் பிரதேசத்தின் பழமையான அரச மரபுகளில் ஒன்றாகும். இவர்கள் ஆந்திரத்திரப் பிரதேசம் மற்றும் தெலங்கானாவின் குண்டூர் -கிருஷ்ணா-நலகொண்டா வட்டாரத்தில் ஆட்சி செலுத்தியவர்கள். இவர்கள் தெலுங்குப் பகுதிகளை கோதாவரி மற்றும் கிருஷ்ணா ஆறு ஆகியவற்றுக்கு இடைப்பட்ட பகுதிகளை கி.பி இரண்டாம் நூற்றாண்டு காலகட்டத்தில் ஆண்டனர். இவர்களின் தலைநகராக நாகார்ஜுனகொண்டா  இருந்தது. இந்த இச்சுவாகு மரபினர் மேற்கு சத்ரபதிகளுடன் தொடர்பு படுத்தப்படுகின்றனர். இந்த ஆந்திர உள்ளூர் இச்சுவாகுவினர் அந்தப் புராண இச்சசுவாகு மரபினரின் பெயரைப் பட்டமாக ஏற்றிருக்கக்கூடும்.

தொல்லியல் சான்றுகளின்படி ஆந்திர இச்சுவாகு மரபினர் கிருஷ்ணா ஆற்று வடிநிலப்பகுதியில் சாதவாகனர்களை வெற்றி கொண்டதாக அறியப்படுகிறது. இச்சுவாகு மரபினரின் கல்வெட்டுகள் நாகார்ஜுனகொண்டா, ஜக்கையாபேட்டை, அமராவதி, பட்டிபிரோலு  ஆகிய பகுதிகளில் காணப்படுகிறன

மேலும் காண்க 
 இக்சுவாகு
 இக்சுவாகு மரபு
 சாதவாகனர்

மேற்கோள்கள் 
 The Andhras Through the Ages by Kandavalli Balendu Sekharam

குறிப்புகள் 

ஆந்திரப் பிரதேச வரலாறு
இந்திய அரச மரபுகள்
ஆந்திரப் பண்பாடு
பொகாரா தாரைப் புறா

பொகாரா டிரம்பெட்டர் புறா (Bokhara Trumpeter pigeon) பல ஆண்டுகள் தேர்ந்தெடுத்த இனப்பெருக்க முறையால் உருவாயின. பொகாரா டிரம்பெட்டர் புறா மற்றும் அனைத்து பழக்கப்படுத்தப்பட்ட புறாக்களும் மாடப் புறாவிலிருந்து உருவானவையாகும். இவ்வினம் அதன் நீண்ட கால் இறகுகளுக்காகவும் மற்றும் இரட்டை கொண்டைக்காகவும் அறியப்படுகிறது.

இவ்வினம் அமெரிக்காவில் மிகப்பிரபல்யமான டிரம்பெட்டர் இனங்களில் ஒன்றாகும்.

மேலும் காண்க
அரேபிய டிரம்பெட்டர்
ஆடம்பரப் புறா

மேற்கோள்கள்

புறாக்கள்
வேங்கி

வேங்கி (அல்லது வேங்கி நாடு) என்பது ஆந்திரத்தின் கோதாவரி மற்றும் கிருஷ்ணா மாவட்டங்களில் பரவி இருந்த ஓர் ஆட்சிப் பகுதியாகும். எருலுவுக்கு அருகில் உள்ள  பெதவேகி இதன் தலைநகரம் ஆகும். கி.மு. மூன்றாம் நூற்றாண்டில் மௌரியப் பேரரசின் மன்னர்  அசோகர் கைப்பற்றும்வரை இப்பகுதி  கலிங்க நாட்டின் ஒரு பகுதியாக  இருந்தது.  கி.மு 185 க்கு பிறகு, இப்பகுதியில்  சாதவாகனர்கள் தங்கள் ஆதிக்கத்தை ஏற்படுத்தி, வேங்கியைக் கைப்பற்றினர். பிறகு இவர்களை வெற்றிகொண்டு  ஆந்திர இசுவாகு மரபினர் வேங்கியத் தங்கள் வசம் கொண்டுவந்தனர். கி.பி. 300 காலகட்டத்தில் இப்பகுதியின் ஆட்சியாளர்களாக சாலங்காயனார்கள் ஆயினர். இவர்கள் பல்லவர்களுக்கு கீழ் இருந்தனர். சாலங்காயனார்களை  விஷ்ணு குந்தினர்கள் வெற்றி கொண்டனர்.

ஏழாம் நூற்றாண்டின் துவக்கத்தில், விஷ்ணு குந்தினர்களிடமிருந்து சாளுக்கிய இரண்டாம் புலிகேசி வேங்கியை கைப்பற்றித் தன் தம்பி குப்ஜ விஷ்ணுவர்தனின் கட்டுப்பாட்டில் விட்டான். விஷ்ணுவர்தன் வழியாகவே கீழைச் சாளுக்கியர் மரபு  துவங்கியது. கீழைச் சாளுக்கியர்கள் முதலில் இராஜராஜ சோழனால் (985-1014) வெற்றி கொள்ளப்பட்டனர். என்றாலும் பின்னர் கீழைச் சாளுக்கியர் சோழரின் நெருங்கிய கூட்டாளிகளாக ஆயினர். மேலும் இவர்களுக்குள் திருமண உறவுகளும் ஏற்பட்டன. இதனால் மேலைச் சாளுக்கியரின் தலையீடுகள் தொல்லைகளைச் சந்திக்க வேண்டிஇருந்தது. வேங்கியைச் சேர்ந்த  முதலாம் குலோத்துங்க சோழன்  சோழர் அரியணையில் அமர்ந்தார்.

மேற்கோள்கள் 

சோழர்
ஆந்திரப் பிரதேச வரலாறு
கீழைச் சாளுக்கியர்கள்
நாகர்கோவில் கே. மகாதேவன்

நாகர்கோவில் கே. மகாதேவன் தமிழ்த் திரைப்பட நடிகரும் எழுத்தாளரும் ஆவார். தமிழ்த் திரைப்படங்களில் நாரதர் கதைப்பாத்திரத்தில் நடித்துப் பெயர் பெற்றவர். பல சிறுகதைகள் எழுதியுள்ளார்.

நடித்த திரைப்படங்கள் 
 பக்த கௌரி (1941)
 கங்காவதார் (1942) - பகீரதன் கதைப்பாத்திரம்.
 பிரபாவதி (1942) - நாரதர் கதைப்பாத்திரம்.
 என் மனைவி (1942) - கதைத் தலைவனாக நடித்திருந்தார். 
 சாலிவாகனன் (1945)
 ஸ்ரீ வள்ளி (1945)
 ஏகம்பவாணன் (1947)
 சக்ரதாரி (1948)
 காமவல்லி (1948)
 ஸ்ரீ கிருஷ்ணதுலாபரம் (1948)
 பாரிஜாதம் (1950) - நாரதர் கதைப்பாத்திரம்.

மேற்கோள்கள் 

தமிழ்த் திரைப்பட நடிகர்கள்
தமிழக எழுத்தாளர்கள்
ஊர் பெயரால் அறியப்படும் மக்கள்
இரண்டாம் ஆங்கிலேய–சீக்கியர் போர்

இரண்டாம் ஆங்கிலேய-சீக்கியர் போர் (Second Anglo-Sikh War), சீக்கியப் பேரரசுக்கும், கிழக்கிந்திய கம்பெனிக்கும் இடையே 1848 முதல் 1849 முடிய நடைபெற்றது. இப்போரின் இறுதியில் கிழக்கிந்தியக் கம்பெனி வெற்றி பெற்று, சீக்கிய பேரரசின் ஆட்சி முடிவுற்றது.

சீக்கியப் பேரரசில் இருந்த பஞ்சாப், ஆப்கானித்தான் பகுதிகளை ஆங்கிலேயர்கள் தக்க வைத்துக் கொண்டு, காஷ்மீர், லடாக் மற்றும்  ஜில்ஜிட்-பால்டிஸ்தான்  பகுதிகளை, இராசபுத்திர குலத்தின் டோக்ரா வம்சத்தின் ஜம்மு மன்னர் குலாப் சிங்கிடம் 75 இலட்சம் ரூபாய்க்கு  விற்று விட்டனர். இதனால் புதிய ஜம்மு காஷ்மீர் இராச்சியம் உருவானது.

போருக்கான பின்புலம்
மகாராஜா ரஞ்சித் சிங் காலத்தில் சீக்கியப் பேரரசு விரிவடைந்து கொண்டிருந்த காலத்தில், கிழக்கிந்திய கம்பெனி ஆட்சியாளர்கள் தங்கள் நிலப்பரப்பை இந்தியத் துணைக்கண்டத்தின் மேற்கிலும், வடமேற்கிலும் விரிவாக்கம் செய்து கொண்டிருந்தனர்.

முதலாம் ஆங்கிலேய-சீக்கியர் போருக்குப் பின்பும், சீக்கியர்கள் கிழக்கிந்திய கம்பெனி ஆட்சியாளர்களின் கொள்கைகளுக்கு ஒத்துப் போகாமையே இரண்டாம் ஆங்கிலேய சீக்கியப் போருக்குக் காரணமாயிற்று.

இதனையும் காண்க
 ஆங்கிலேய-சீக்கியப் போர்கள்
 முதலாம் ஆங்கிலேய-சீக்கியர் போர்

அடிக்குறிப்புகள்

மேற்கோள்கள்

மேல் வாசிப்பிற்கு
 
 .
 

ஆங்கிலேய-சீக்கியப் போர்கள்
சீக்கியப் பேரரசு
சீக்கிய வரலாறு
19 ஆம் நூற்றாண்டுப் போர்கள்
பிரித்தானியக் கிழக்கிந்தியக் கம்பனி போர்கள்
பஞ்சாபின் வரலாறு
யாஸ்கர்

யாஸ்கர், பாணினிக்குப் பின் வந்த சமசுகிருத மொழியின் புகழ் பெற்ற சொல் இலக்கண ஆசிரியர் ஆவார்.  இவர் கி மு 6 அல்லது 5ஆம் நூற்றாண்டில் வாழ்ந்தவர் எனக் கருதப்படுகிறது. வேதாங்கத்தின் ஆறு பகுதிகளில் ஒன்றான நிருக்தம் எனப்படும் வேத கால சமசுகிருத மொழியின் சொற்களின் இலக்கணத்தை வகுத்தவர்.

சொற்களஞ்சியத்திற்குரிய பிரிவுகள் மற்றும் பேச்சு பாகங்கள் 
சமசுகிருத மொழிச் சொற்களை நான்கு பெரும் பிரிவுகளாக வகுத்தவர்: 
 நாமம் – பெயர்ச்சொல்
 ஆக்யோ – வினைச்சொல்
 உபசர்க்கம் – உரிச்சொல் அல்லது முன்னிணைப்பு  
 நிபாதம் – Grammatical particles, invariant words (perhaps prepositions)

இதனையும் காண்க
 வேதாங்கங்கள் 
 வியாகரணம்

மேற்கோள்கள்

உசாத்துணை
Kahrs, Eivind. On the Study of Yāska's Nirukta. Bhandarkar Oriental Research Institute, Pune, India, 2005. LCCN 2006310275. .
Matilal, Bimal Krishna. The word and the world: India's contribution to the study of language. Oxford, 1990. .
Langacker, Ronald W. Grammar and Conceptualization. Mouton de Gruyer, 1999. .
Rajavade, V.K. Yāska's Nirukta. Government Oriental Series Class A, no.7. Bhandarkar Oriental Research Institute, Pune, India, 1993. .
Sharma, T.R.S. Chief editor. Ancient Indian Literature, An Anthology. Volume 1, Sahitya Akademi, New Delhi, 2000. .

வெளி இணைப்புகள்
Niruktam sememes
http://www.hinduwebsite.com/hinduism/concepts/vedangas.asp

இந்திய மெய்யியல்
சமசுகிருத அறிஞர்கள்
இந்தியக் கணிதவியலாளர்கள்
எளிய அறிவு ஒழுங்கமைப்பு முறைமை

எளிய அறிவு ஒழுங்கமைப்பு முறைமை (Simple Knowledge Organization System - SKOS - இசுகோசு) என்பது கட்டுப்படுத்தப்பட்ட கலைச்சொற்கள் (controlled vocabulary), வகைப்பாட்டியல் (taxonomy), நிகண்டுகள் போன்றவற்றை உருமாதிரியாக்கப் பயன்படும் ஓர் உலகளாவிய வலைச் சேர்த்திய பரிந்துரை ஆகும்.  இது வலை மெய்ப்பொருளிய மொழியில் எழுதப்பட்ட ஒரு மெய்ப்பொருளியம் ஆகும்.  இது பொருளுணர் வலைத் தொழில்நுட்பங்களின் ஒரு பகுதி ஆகும்.

பல்வேறு வகைப்படுத்தல் முறைமைகள், கட்டுப்படுத்தப்பட்ட கலைச்சொற்கள் இசுகோசினைப் பயன்படுத்தி வெளியிடப்பட்டுள்ளன.

மேற்கோள்கள் 

பொருளுணர் வலை
சாம் அ. சபாபதி

சாமுவேல் அரியரத்தினம் சபாபதி (Samuel Ariaretnam Sabapathy, 6 செப்டம்பர் 1898 – 12 பெப்ரவரி 1964 ) இலங்கைத் தமிழ் வழக்கறிஞரும், முதலாவது யாழ்ப்பாண முதல்வரும் ஆவார். இவர் யாழ்ப்பாண நகரசபைத் தலைவராகவும் பதவி வகித்துள்ளார்.

இளமைக்காலம்
சபாபதி 1898ம் ஆண்டு செப்டெம்பர் 6ம் தேதி பிறந்தார். இவரது தந்தையார் வரணியைச் சேர்ந்த கனகசபைப்பிள்ளை, தாயார் அன்னம்மா. இவரது உடன்பிறந்தாரான எஸ். குலேந்திரன் முன்னாள் யாழ்ப்பாண ஆயர் ஆவார். யாழ் பரி யோவான் கல்லூரியில் கல்வி கற்ற இவர் கல்லூரியின் மாணவர் தலைவராகவும் பணியாற்றினார். விளையாட்டுக்களில் ஆர்வம் கொண்டிருந்த சபாபதி, கல்லூரியின் துடுப்பாட்டக் குழுத் தலைவராக இருந்ததுடன், கால்பந்தாட்டக் குழுவிலும் சேர்ந்து விளையாடினார். சபாபதி தொல்புரத்தைச் சேர்ந்த நாகலிங்கம் என்பவரின் மகளான கனகேஸ்வரியை மணம் புரிந்தார். இவர்களுக்குப் பத்மினி என்னும் மகள் உள்ளார்.

தொழில்
சபாபதி தனது கல்வியை முடித்துக்கொண்டு குற்றவியல் சட்டத்தில் சிறப்புத் தகைமை பெற்ற சட்டத்தரணியாக சட்டத்தொழிலில் நுழைந்தார். இவர் யாழ்ப்பாணத்திலேயே பணியாற்றினார். யாழ்ப்பாண நகர சபை உறுப்பினராகத் தெரிவு செய்யப்பட்ட இவர், 1937 தொடக்கம் 1939 வரை நகர சபைத் தலைவராகப் பதவி வகித்தார். 1949ல் யாழ்ப்பாணம் மாநகர சபையாகத் தரமுயர்த்தப்பட்டபோது, சபாபதி அதன் முதல் நகர முதல்வரானார். யாழ்ப்பாணப் பொது நூலகம், சுப்பிரமணியம் பூங்கா, நல மையங்கள்/ மகப்பேற்று மருந்தகங்கள் போன்ற பல வசதிகள் இவர் காலத்தில் உருவாயின. பொது நூலகத்துக்கான அடிக்கல் 1953 மார்ச் 29 அன்று இவரால் நாட்டப்பட்டது.

இறப்பு
சபாபதி 1964 பெப்ரவரி 12 ஆம் தேதி தனது 66 ஆவது வயதில் காலமானார்.

மேற்கோள்கள்

யாழ்ப்பாணத்து நபர்கள்
1898 பிறப்புகள்
1964 இறப்புகள்
யாழ்ப்பாணம் பரி யோவான் கல்லூரி மழைய மாணவர்கள்
யாழ்ப்பாண முதல்வர்கள்
இலங்கைத் தமிழ் வழக்கறிஞர்கள்
இலங்கைத் தமிழ் அரசியல்வாதிகள்
கரண் சிங்

கரண் சிங் (Karan Singh) (பிறப்பு:9 மார்ச் 1931), ஜம்மு காஷ்மீர் இராச்சியத்தின் மன்னர்  ஹரி சிங்கின் மகன் ஆவார். ஜம்மு காஷ்மீர் மாநில ஆளுநராகவும்,  இந்திய தேசிய காங்கிரசு கட்சியின் தலைவர்களில் ஒருவராகவும் இருந்தவர். மேலும் இந்திய நாடாளுமன்றத்தின் மக்களவை மற்றும் இந்திய நாடாளுமன்றத்தின் மாநிலங்களவை உறுப்பினராகவும் பணியாற்றியவர். இந்திய அரசின் சுற்றுலா, விமானப் போக்குவரத்து, சுகாதாரம் மற்றும் குடும்ப நல அமைச்சராகவும் பணியாற்றியவர். மேலும் அமெரிக்காவுக்கான இந்தியாவின் தூதுவராகவும் பணியாற்றியவர்.பனாரசு இந்து பல்கலைக்கழகம் மற்றும் கஷ்மீர் பல்கலைக்கழகம்  ஆகியவற்றின் துணைவேந்தராகப் பணியாற்றியவர். பல நூல்களை எழுதியவர். காஷ்மீர் பிரச்சினைகளில் இந்திய அரசுக்கு அவ்வப்போது ஆலோசனைகள் வழங்குபவர்.

2019 ஜம்மு காஷ்மீர் மறுசீரமைப்பு சட்டத்தின் மூலம் இந்திய அரசியலமைப்பு சட்டம், பிரிவு 370 மற்றும் இந்திய அரசியலமைப்புச் சட்டம், பிரிவு 35ஏ ஆகியவைகள் நீக்கப்பட்டதன் மூலம் ஜம்மு காஷ்மீர் மற்றும் லடாக் பகுதிகள் சமூகப் பொருளாதாரம் மற்றும் கல்வியில் முன்னேறும் என கரண்சிங் கருத்து தெரிவித்துள்ளார்.

இளமையும் கல்வியும்

இராசபுத்திர டோக்ரா வம்சத்தில் பிறந்த கரண் சிங், பள்ளிக் கல்வியை டேராடூனில் உள்ள டூன் பள்ளியிலும், கல்லூரிக் கல்வியை கஷ்மீர் பல்கலைக்கழகத்திலும், அரசியல் அறிவியலில் முதுநிலை படிப்பு மற்றும் முனைவர் படிப்பை தில்லி பல்கலைக்கழகத்திலும் முடித்தவர்.

குடும்பம்
கரண்சிங்கிற்கு யசோ இராச்சிய இலக்குமி  எனும் மனைவியும், அஜாத சத்ரு எனும் மகனும், ஜோத்சனா எனும் மகளும் உள்ளனர்.

விருதுகள்
இவரது சீரிய குடியியல் பணியைப் பாராட்டி இந்திய அரசு, 2005இல் பத்ம விபூசன் விருது வழங்கியது.

மறைவு
கரண் சிங் உடல்நலக் குறைவால் 12 மே 2017 அன்று மறைந்தார்.

இதனையும் காண்க
 ஜம்மு காஷ்மீர் இராச்சியம்
 ஜம்மு காஷ்மீர் வரலாறு
 ஜம்மு காஷ்மீர்
 குலாப் சிங்
 ரண்பீர் சிங்
 ஹரி சிங்

மேற்கோள்கள்

 Detailed Profile: Dr. Karan Singh Government of India portal

மேலும் வாசிக்க
 Jammu and Kashmir: 1949–1964: Selected Correspondence between Jawaharlal Nehru and Karan Singh. Edited by Jamaid Alam. Penguin 2006.

வெளி இணைப்புகள்

 Dr. Karan Singh's Official Website
 Dr. Karan Singh's Official Facebook Page
 Film: I Believe: Universal Values for a Global Society with Dr. Singh and by Raja Choudhury.
 Genealogy of the ruling chiefs of Jammu and Kashmir
 Proclamation of May 1, 1951 on Jammu & Kashmir Constituent Assembly by Yuvraj (Crown Prince) Karan Singh from the Official website of Government of Jammu and Kashmir, India 

1931 பிறப்புகள்
2017 இறப்புகள்
பத்ம விபூசண் விருது பெற்றவர்கள்
இந்திய எழுத்தாளர்கள்
ஜம்மு காஷ்மீர் அரசியல்வாதிகள்
இந்திய நாடாளுமன்ற உறுப்பினர்கள்
4வது மக்களவை உறுப்பினர்கள்
5வது மக்களவை உறுப்பினர்கள்
6வது மக்களவை உறுப்பினர்கள்
சம்மு காசுமீரின் வரலாறு
இருபதாம் நூற்றாண்டு இந்திய அரசியல்வாதிகள்
இந்திய அரசர்கள்
7வது மக்களவை உறுப்பினர்கள்
நாகசேனர்

நாகசேனர் (Nāgasena), சர்வாஸ்திவாத பௌத்தப் பிரிவின் நிறுவனரும், கி மு 150ல்   காஷ்மீரில் பிறந்த   பாளி மொழி அறிஞரும் ஆவார்.

இந்தோ கிரேக்க மன்னர் மெனாண்டரின் பௌத்த சமயம் தொடர்பான கேள்விகளுக்கு, நாகசேனர் பதில் அளிக்கும்  வண்ணம் அமைந்த, மிலிந்த பன்கா எனும் பாளி மொழி பௌத்த நூலை இயற்றியவர்.

பௌத்த மெய்யியல் நூலான திரிபிடகத்தை, பாடலிபுத்திரத்தில், தான் ஒரு கிரேக்க பௌத்த பிக்குவிடமிருந்து கற்றதாக நாகசேனர், தான் இயற்றிய  மிலிந்த பன்கா நூலில் குறித்துள்ளார். மேலும் கிரேக்க பௌத்த குருவின் வழிகாட்டுதலின் படி, தனக்கு ஞானம்  ஏற்பட்டு, போதிசத்துவ நிலை அடைந்ததாக கூறுகிறார். மகாயான பௌத்தப் பிரிவில், நாகசேனர் 18  அருகதர்களில் ஒருவராகப் போற்றப்படுகிறார்.

மேற்கோள்கள்

ஆதார நூற்பட்டியல்
 
 

போதிசத்துவர்கள்
பாளி அறிஞர்கள்
இந்திய மெய்யியலாளர்கள்
பௌத்த அறிஞர்கள்
பௌத்த எழுத்தாளர்கள்
பாலசுப்பிரமணியம்

பாலசுப்பிரமணியம் அல்லது பாலசுப்பிரமணியன் (Balasubramaniam or Balasubramanian)(; ; ; ) என்பது தென்னிந்தியா மற்றும் இலங்கையில் ஆண்களின் பெயராகும். தென்னிந்தியாவில் பாரம்பரியமாக ஆண்களும் பெண்களும் பாலசுப்பிரமணியன் என்பதை குடும்பப் பெயராகப் பயன்படுத்துகின்றனர். பாலசுப்ரமணியம் என்னும் சொல்லானது சமசுகிருத வார்த்தையாகும். பால என்பது "இளம்" என்றும் மற்றும் சுப்ரமணியம் (சு சமஸ்கிருத சொல்லான "புனிதமான" மற்றும் ப்ரமணியம் என்பது "உச்ச ஆவியின் மங்களகரமான சுடரொளியில் மிகச்சிறந்து" எனப் பொருள் படும்படி மொழிப் பெயர்க்கப்பட்டுள்ளது. இது இந்து கடவுளான முருகனின் குழந்தை அல்லது இளமைப் பருவத்தினைக் குறிப்பிடுகிறது. இதுபோல பாலகிருஷ்ணா என்ற சொல் இளம் வயது கிருட்டிணனைக் குறிக்கிறது.

தெலுங்கில், சமஸ்கிருத மூல வார்த்தையுடன் நெருக்கமாக உள்ள இந்த பெயர் பாலசுப்பிரமண்யம் அல்லது பாலசுப்பிரமணியம் என்று எழுதப்பட்டுகிறது. கன்னடத்தில், இந்தப்பெயரானது பாலசுப்பிரமண்யா அல்லது பாலசுப்பிரமண்யா என்று குறிப்பிடப்படுகிறது.

குறிப்பிடத்தக்க நபர்கள் 

 எசு. பாலசுப்பிரமணியன், அம்பாசமுத்திரம் மேனாள் சட்டமன்ற உறுப்பினார்
 பாலசுப்பிரமணியம் (பிறப்பு 1966), இந்திய ஒளிப்பதிவாளர்
 ஆ. பாலசுப்பிரமணியம் (பிறப்பு 1971), இந்திய கலைஞர்
 டி. பாலசுப்பிரமணியம், இந்திய நடிகர்
 ஜி. என். பாலசுப்பிரமணியம் (1910-1965), இந்திய இசைக்கலைஞர்
 கே. பாலசுப்பிரமணியன், இந்திய அரசியல்வாதி
 கிருஷ்ணகுமார் பாலசுப்பிரமணியன், இந்திய நடிகர்
 குடவாயில் பாலசுப்ரமணியன், இந்திய தொல்பொருள் ஆய்வாளர்
 பி. பாலசுப்பிரமணியம் (1960–2013), மலேசிய காவல்துறை அதிகாரி
 பி. பாலசுப்பிரமணியன், இந்திய அரசியல்வாதி
 ஆர். பாலசுப்பிரமணியம், இந்திய நடிகர்
 ராமச்சந்திரன் பாலசுப்ரமணியன் (பிறப்பு 1951), இந்திய கணிதவியலாளர்
 எஸ். பாலசுப்பிரமணியன் (பிறப்பு 1936), இந்திய பத்திரிகையாளர்
 எஸ். பி. பாலசுப்பிரமணியம் (1946-2020), இந்திய இசைக்கலைஞர்
 எஸ். ஆர். பாலசுப்ரமணியன், இந்திய அரசியல்வாதி
 சங்கர் பாலசுப்பிரமணியன் (பிறப்பு 1966), பிரித்தானிய வேதியியலாளர்
 சிற்பி பாலசுப்ரமணியம் (பிறப்பு 1936), இந்திய கவிஞர் மற்றும் கல்வியாளர்
 வி. பி. பாலசுப்ரமணியன், இந்திய அரசியல்வாதி

குடும்ப பெயர் 

 பாலசுப்பிரமணியம் டெனிஸ்வரன் இலங்கையின் வழக்கறிஞரும் அரசியல்வாதியும்
 பாலசுப்பிரமணியன் முத்துராமன், இந்திய தொழிலதிபர்
 பாலசுப்பிரமணியம் நெமினாதன் (பிறப்பு 1922), இலங்கை அரசியல்வாதி
 பாலசுப்பிரமணியம் ராமமூர்த்தி (1922-2003), இந்திய மருத்துவர்
 பாலசுப்பிரமணியன் சுந்தரம், இந்திய வேதியியலாளர்
 மலர் பாலசுப்பிரமணியன் (பிறப்பு 1976), அமெரிக்க மருத்துவர்
 ராஜீவ் பாலசுப்பிரமணியம் (பிறப்பு 1974), பிரித்தானிய எழுத்தாளர்

இந்திய ஆண்களுக்கான பெயர்கள்
அருகதர்

அருகதர்  (Arhat or Arahant) என்பதற்கு ஆன்மீக ஞான ஒளி (நிர்வாணம்) அடைவதற்கு  மிகவும் தகுதியானவர்  (one who is worthy) அல்லது  மிகச் சரியான மனிதர் என்று தேரவாத பௌத்தப்பிரிவு குறிப்பிடுகிறது. புத்தத்தன்மை அடையாத, ஆனால் போதிசத்துவ நிலையை அடைந்த பௌத்த பிக்கு அருகதர் என்று அழைக்கப்படுகிறார். 

பௌத்த சமயத்தில் புத்தத்தன்மை அடைதற்கான ஆன்மீக முன்னேற்றத்தின் படிநிலைகளில் உள்ளவர்களுக்கு போதிசத்துவர்,  அருகதர் போன்ற  பட்டப் பெயர்கள் வழங்கப்படுகின்றன.

கௌதம புத்தரின் நேரடிச் சீடர்களான சாரிபுத்திரர் மற்றும் மௌத்கல்யாயனர் ஆகியோர் அருகதர் நிலையை அடைந்தவர்கள். மகாயான பௌத்தம், அருகதர் நிலையை அடைந்தவர்களில் 18 பேரைக் குறிப்பிடுகிறது. பொ.ஊ.மு. 150இல் வாழ்ந்த மகாயானத்தின் சரஸ்வதிவாத பௌத்தப்பிரிவின் பிக்குவான நாகசேனரும் அருகதர் நிலையை அடைந்தவர்களில் ஒருவர் ஆவார்.

இதனையும் காண்க
 நாகசேனர்
 போதிசத்துவர்
 புத்தத்தன்மை

அடிக்குறிப்புகள்

குறிப்புகள்

வெளி இணைப்புகள்
தமிழ்க் கலைக்களஞ்சியத்தில், அருகத்து நிலை
 Arahants, Bodhisattvas, and Buddhas, an article by Ven. Bhikkhu Bodhi
 Thanissaro Bhikkhu (trans.) (1998). Yuganaddha Sutta: In Tandem.

மகாயான பௌத்தம்
தேரவாத பௌத்தம்
புத்தமதப் பட்டங்கள்
தோழா (2016 திரைப்படம்)

தோழா (Oopiri) 2016- ஆம் ஆண்டில் வெளிவந்த திரைப்படமாகும். இது தெலுங்கு, தமிழ் என இருமொழிகளில் எடுக்கப்பட்டது. தெலுங்கில் இதன் பெயர் ஒப்பிரி. இத்திரைப்படம் பிரெஞ்சு திரைப்படமான தி இன்டச்சபில்ஸ் என்றதன் மீளுருவாக்கம் ஆகும். இத்திரைப்படத்தில் கார்த்திக் சிவகுமார், நாகார்சூனா,  தமன்னா, பிரகாசு ராசு, விவேக், அனுசுக்கா, செயசுதா, சிரேயா போன்றோர் நடித்துள்ளனர். இத்திரைப்படத்தை வம்சி பைடிபள்ளி இயக்கியுள்ளார், பிரசாத் வி பொட்லூரி தயாரித்துள்ளார்.

கதை சுருக்கம்
சீனு (கார்த்திக் சிவகுமார்) திருடிய குற்றத்துக்காக சிறைக்கு சென்று நிபந்தனை பிணையில் வெளிவருகிறார். அவரை அவரின் குடும்ப உறுப்பினர்கள் மதிக்கவில்லை. பெரும் பணக்காரரான விக்கிரமாதித்தியா கால் கை செயலிழந்தவர் அதாவது தலைக்கு கீழ் எந்த உறுப்பும் அவருக்கு இயங்காது. அவரை வழக்கறிஞர் லிங்கம் (விவேக்) விக்கரமாதித்யா (நாகார்சூனா) வீட்டுக்கு அவரை கவனித்துக்கொள்ள அனுப்புகிறார். விக்கரமாதித்தியா பலருக்கு நடத்திய நேர்காணலில் சீனுவை அவருக்கு பிடித்து வேலைக்கு வைத்துக்கொள்கிறார். சீனுவை விக்கிரமாதித்தியாவின் வீட்டில் வேலை செய்யும் எவருக்கும் பிடிக்கவில்லை. பிரசாது (பிரகாசு ராச்) மூலம் 5 ஆண்டுகளுக்கு முன் பாரிசில் பாராகிளைடிங் செய்யும் போது அவருக்கு விபத்து ஏற்பட்டதையும் அவரின் காதலி நந்தினி (அனுசுக்கா) நன்றாக இருக்கவேண்டும் என்பதற்காக விக்கிரமாதித்தியாவிற்கு நந்தினியை திருமணம் செய்யும் எண்ணமில்லை என்று நந்தினியிடம் பிரசாது பொய் சொல்கிறார். விக்கிரமாதித்தியாவின் இந்த கடந்த காலத்தை சீனு பிரசாது மூலம் அறிகிறார்.

விக்கிரமாதித்தியாவிற்கு மன அழுத்தம் இருப்பதை அறிந்த சீனு அவரை பாரிசுக்கு அழைத்து செல்கிறார். நந்தினிக்கு விக்கிரமாதித்தியாவின் நிலையை சீனு சொல்லி அவரை சந்திக்க ஏற்பாடு செய்கிறார். அங்கு விக்கிரமாதித்தியா நந்தினியை சந்திக்கிறார். சந்திப்புக்கு ஏற்பாடு செய்யப்பட்டுள்ளது குறித்து விக்கிரமாதித்யாவிற்கு தெரியாது. நந்தினிக்கு திருமணமானதையும் அவருக்கு குழந்தை இருப்பதையும் அறிகிறார். அதனால் விக்கிரமாதித்தியாவின் மன அழுத்தம் நீங்குகிறது.

குறிப்புகள்

மேற்கோள்கள் 

2016 தமிழ்த் திரைப்படங்கள்
2016 தெலுங்குத் திரைப்படங்கள்
இந்தியத் தமிழ்த் திரைப்படங்கள்
இந்தியத் தெலுங்குத் திரைப்படங்கள்
இந்திய நாடகத் திரைப்படங்கள்
கார்த்திக் சிவகுமார் நடித்துள்ள திரைப்படங்கள்
தமன்னா நடித்த திரைப்படங்கள்
விவேக் நடித்த திரைப்படங்கள்
கட்டுப்பாட்டு கோடு

எல்லைக் கட்டுப்பாட்டு கோடு அல்லது கட்டுப்பாட்டு எல்லைக் கோடு  (Line of Control)  (LoC) என்பது 1947 இந்திய பாகிஸ்தான் போரின் முடிவில் ஐக்கிய நாடுகள் அவை, ஜம்மு காஷ்மீர் இராச்சியப் பகுதியில், இந்தியாவிற்கும், பாகிஸ்தானுக்கும் இடையே வகுத்த இராணுவப் போர் நிறுத்தக் கோடாகும்.  இந்தக் கட்டுப்பாட்டுக் கோட்டை 3 சூலை  1972இல்  சிம்லாவில் ஏற்பட்ட சிம்லா ஒப்பந்தப் படி, இந்திய-பாகிஸ்தான் நாடுகளும்  (எழுத்து அடிப்படையில் அல்லாது, வாய்மொழி ஒப்பந்தப் படி)  போர் நிறுத்தக் கோட்டிற்கு ஒப்புதல் அளித்தது. மேலும் வருங்காலத்தில் இந்த கட்டுப்பாட்டு கோடு அல்லது போர் நிறுத்த கோடு, இரு நாடுகளுக்கும் இடையே நிரந்தர எல்லைக் கோடாக இருக்கும் எனவும் ஒத்துக் கொள்ளப்பட்டது.

வரலாறு
1947 இந்திய - பாகிஸ்தான் போரில் , பிரித்தானிய இந்தியாவின் முன்னாள் சுதேச சமஸ்தானங்களில் ஒன்றான ஜம்மு காஷ்மீர் இராச்சியப் பகுதிகளை இந்தியாவும்; பாகிஸ்தானும் இராணுவ நடவடிக்கைகளின் மூலம்  தக்க வைத்துக் கொண்டது. ஜம்மு காஷ்மீர் இராச்சியத்தை பிரிக்கும் கட்டுப்பாட்டுக் கோட்டை, துவக்கத்தில்  போர் நிறுத்த எல்லைக் கோடு என அழைக்கப்பட்டது.   இந்தக் கட்டுப்பாட்டுக் கோட்டை 3 சூலை  1972இல்  சிம்லாவில் ஏற்பட்ட சிம்லா ஒப்பந்தப் படி இரு நாடுகளும்  (எழுத்து அடிப்படையில் அல்லாமல், வாய்மொழி ஒப்பந்தப் படி)  போர் நிறுத்தக் கோட்டிற்கு இரு நாடுகளும் ஒப்புதல் அளித்தது.

காஷ்மீர் இராச்சியத்தின் இந்தியப் பகுதிக்கு ஜம்மு காஷ்மீர் என்றும்; பாகிஸ்தான் ஆக்கிரமித்த காஷ்மீர் இராச்சியத்தின் பகுதிகளுக்கு ஆசாத் காஷ்மீர் மற்றும் ஜில்ஜிட் – பால்டிஸ்தான் என்றும் பெயராயிற்று.
 
என்ஜெ9842 என்பது இந்தியாவின் ஜம்மு காஷ்மீர் மாநிலத்தின் லடாக் பகுதியில் அமைந்த சியாச்சின் பனிமலை உரிமை குறித்து  1984இல் இந்தியா - பாகிஸ்தான் நாடுகளுக்கிடையே உண்டான சியாச்சின் பிணக்கால் நடந்த போருக்குப் பின் வரையறுக்கப்பட்ட போர் நிறுத்தக் கோடாகும்.

இதனையும் காண்க
 உண்மையான கட்டுப்பாட்டுக் கோடு 
 என்ஜெ9842
 ஜில்ஜிட்-பால்டிஸ்தான்
 சியாச்சென் பனியாறு
 அக்சாய் சின்
 ஜம்மு காஷ்மீர் இராச்சியம்
 ஜம்மு காஷ்மீர்
 ஆசாத் காஷ்மீர்

மேற்கோள்கள்

மேலும் படிக்க
 Ranjan Kumar Singh, Sarhad: Zero Mile, (Hindi), Parijat Prakashan,

வெளி இணைப்புகள்
கட்டுப்பாட்டு எல்லைக் கோடு மற்றும் மெய்யான கட்டுப்பாட்டு கோடு என்றால் என்ன?

சம்மு காசுமீரின் வரலாறு
ஜம்மு காஷ்மீர்
லடாக்
எல்லைக்கோடுகள்
சர்தார்

சர்தார் எனும்  பட்டப் பெயர் இளவரசர்கள், படைத்தலைவர்கள், பெருநிலக் கிழார்கள், அரசியல் செல்வாக்கு பெற்றவர்கள் மற்றும் கலைகளில் புலமைப் பெற்றவர்களைக் பெருமைப் படுத்துவதற்கு இந்தியத் துணைக்கண்டத்தில் தில்லி சுல்தான்களின் காலத்திலிருந்து, பிரித்தானிய இந்திய அரசின் காலம் வரை வழங்கப்பட்டதாகும்.

பாரசீகச் சொல்லான சர்தார் என்பதற்கான அரபு மொழிச் சொல் அமீர் ஆகும்.
சர்தார் என்ற பட்டப் பெயர், துருக்கி முதல் இந்தியத் துணைக்கண்டம் வரை பயன்படுத்தப்பட்டுள்ளது.

இதனையும் காண்க
 சர்தார் வல்லபாய் படேல்

மேற்கோள்கள்

வெளி இணைப்புகள்
The Royal Ark Genealogies- here Persia, see every present country

Article in Dawn

இந்தியாவில் பட்டங்கள்
1993 லாத்தூர் நிலநடுக்கம்

1993 லாத்தூர் நிலநடுக்கம்  இந்தியாவின், மகாராஷ்டிரா மாநிலத்தின் மரத்வாடா பகுதியில், அவுரங்காபாத் கோட்டத்தில்  லாத்தூர் மாவட்டம் மற்றும் உஸ்மானாபாத் மாவட்டத்தில், 20 செப்தெம்பர் 1993 அன்று அதிகாலை 3. 56 மணி அளவில்  6.2 ரிக்டேர் அளவிலான கடுமையான நிலநடுக்கத்தால் sumaar 10,000 பேர் இறந்தனர் மற்றும் 30,000 பேர் காயமைடைந்தனர். 52 கிராமங்கள் முற்றிலுமான அழிந்தன.280 மில்லியன் முதல் 1.3 பில்லியன் வரையிலான அமெரிக்க டாலர்கள் மதிப்பு கொண்ட பொருட்கள் சேதமடைந்தன.

இதனையும் காண்க
நாந்தேட் நிலநடுக்கங்கள்
குஜராத் நிலநடுக்கம் 2001

மேற்கோள்கள்

மேலும் படிக்க 
 Baumbach, M. & Grosser, Helmut & Schmidt, H. & Paulat, A. & Rietbrock, Andreas & Rao, C. & Raju, P. & Sarkar, D. & Mohan, Indra. (1994). Study of the Foreshocks and Aftershocks of the Intraplate Latur Earthquake of September 30, 1993, India.

வெளி இணைப்புகள்
  imd.ernet.in: LATUR EARTHQUAKE OF SEPTEMBER 30,1993
  imd.ernet.in: LATUR EARTHQUAKE OF SEPTEMBER 30,1993
லாத்தூர் நிலநடுக்கம் 

1993 நிகழ்வுகள்
இந்தியாவில் நிலநடுக்கங்கள்
மகாராட்டிர வரலாறு (1947- தற்போதுவரை)
கன்வர் ஏரி பறவைகள் சரணாலயம்

கன்வர் ஏரி பறவைகள் சரணாலயம் (Kanwar Lake Bird Sanctuary) மற்றும் கன்வர் தால் (Kanwar Taal)  அல்லது கபர் தால் (Kabar Taal Lake); இது, இந்தியாவின், பிகார் மாநில பேகூசராய் நகரத்தின் அருகில் அமைந்துள்ள நன்னீர் ஏரியாகும்.
ஆசியாவின் பேரேரிகளில் ஒன்றாக கருதப்படும் இது, இந்தியாவின் கிழக்கு இராசத்தான் மாநில பரத்பூர் மாவட்டத்தில் அமைந்துள்ள கேவலாதேவ் தேசியப் பூங்காவை விட மும்மடங்கு பெரியதாகம்.  67.5 கிலோமீட்டர் (67.5 km²) பரப்பளவுக் கொண்ட இந்த ஏரியில், சுமார் 106 பறவையினங்கள் வசிப்பதாகவும், குளிர்க்காலங்களில், மத்திய ஆசியாவிலிருந்து சுமார் 60 பறவையினங்கள் இடம் பெயருவதாகவும், உலகப்புகழ் பெற்ற இந்திய பறவையியல் வல்லுநர் சலீம் அலி (Salim Ali) என்பவர் பதிவு செய்யப்பட்டள்ளார்.

சான்றாதாரங்கள்    

இந்திய ஏரிகள்
பிகாரின் புவியியல்
பிகார்
விடுதலை நாள் (சைப்பிரசு)

சைப்பிரசு சுதந்திர தினம் அல்லது சைப்பிரசு விடுதலை நாள் (Independence Day (Cyprus); இது ஒவ்வொரு ஆண்டும் அக்டோபர் 1 ஆம் நாள் அனுசரிக்கப்படுகிறது. இந்நாளை அந்நாட்டு பள்ளிகளும், இராணுவமும் அணிவகுத்து பெருமளவில் திருவிழாவாக கொண்டாடுகிறது. சைப்பிரசு, 4 ஆண்டுகால யுத்தத்தின் முடிவில், 1960 ஆம் ஆண்டில் பிரித்தானிய ஆட்சியிலிருந்து விடுதலை அடைந்தது. தனி சுதந்திர நாடானதை குறிக்கும் வகையில், இந்த நாளை அரசு விடுமுறையாக அறிவித்து  நாடு முழுவதும் ஆண்டுதோறும் தேசியக் கொடியேற்றத்துடன் கொண்டாடப்பட்டு வருகிறது.

சான்றாதாரங்கள்    

சைப்பிரசு பொது விடுமுறை நாட்கள்
விடுதலை நாட்கள்
சைப்பிரசு வரலாறு
அக்டோபர் சிறப்பு நாட்கள்
வியாகுல அன்னை

வியாகுல அன்னை என்பது கன்னி மரியாவுக்கு அளிக்கப்படும் பெயர்களில் ஒன்றாகும். மரியா தன் வாழ்வில் பட்ட துயரங்களின் நினைவாக இப்பெயர் வழங்கப்படுகின்றது. வியாகுல அன்னையாக கத்தோலிக்க கலையில் மரியா அதிகம் சித்தரிக்கப்படுகிறார்.

மரியாவின் ஏழு வியாகுலங்களை தியானிக்கும் பழக்கம் கத்தோலிக்க திருச்சபையில் உள்ளது. பொதுவாக கத்தோலிக்க கலையில் வியாகுல அன்னையை துயரத்துடனும், கண்ணீருடனும் காட்சிப்படுத்துவர். ஏழு வாள் அவரது இதயத்தை ஊடுருவி இரத்தம் கொட்டுவது போலவும் சித்தரிப்பது வழக்கம். சிமியோனின் இறைவாக்கின் அடிப்படையில் இப்பக்தி முயற்சி துவங்கியது. வியாகுல அன்னை ஜெபமாலை, வியாகுல அன்னை மன்றாட்டுமாலை முதலியன இப்பத்திமுயற்சிகளில் அடங்கும்.

தூய மரியாவின் துயரங்கள் என்னும் பெயரில் மரியாவுக்கு கத்தோலிக்க திருச்சபையில் 15 செப்டம்பரில் விழா எடுக்கப்படுகின்றது.

மரியாவின் ஏழு துயரங்கள் 
இவை  துயர மறைபொருள்களிலிருந்து வேறுபட்டதாகும்.
 எருசலேமில் சிமியோன் மரியாவை நோக்கிச் சொன்ன இறைவாக்கு. (லூக் 2:34–35) 
 குழந்தையைக் காப்பாற்ற எகிப்துக்குத் தப்பி ஓடிச் செல்லுதல். (மத் 2:13)
 எருசலேமில் மூன்று நாள் சிறுவன் இயேசு காணாமல் போதல். (லூக் 2:43–45)
 துன்பப் பாதையில் இயேசு சிலுவை சுமந்து செல்லும்போது அவரை சந்தித்தல். 
 கல்வாரியில் இயேசு சிலுவை அறையப்பட்டு இறத்தல்.  (யோவா 19:25)
 இயேசுவின் உடல் சிலுவையிலிருந்து இறக்கப்படல். (Matthew 27:57–59)
 அரிமத்தியா யோசேப்பு இயேசுவை அடக்கம் செய்தல். (யோவா 19:40–42)

இவை ஒவ்வொன்றின் நினைவாக தினமும் ஒரு கிறிஸ்து கற்பித்த செபம் மற்றும் ஏழு கிறிஸ்து கற்பித்த செபம் செபிப்பது கத்தோலிக்கரிடையே வழக்கமாகும்.

மேற்கோள்கள் 

அன்னை மரியா
செப்டம்பர் சிறப்பு நாட்கள்
பெத்சாயிதாவின் பார்வையற்றவர்

பெத்சாயிதாவின் பார்வையற்றவர் என்பவர் இயேசுவின் செய்த புதுமையினால் கண் பார்வை பெற்ற ஒருவர் ஆவார். இவரைப்பற்றிய குறிப்பு மாற்கு 8:22-26இல் மட்டுமே உள்ளது.

மாற்கு நற்செய்தியின்படி இயேசு கிறிஸ்து  கலிலேயாவில் உள்ள பெத்சாய்தா என்னும் ஊருக்கு வந்த போது சிலர் பார்வையற்ற ஒருவரை இயேசுவிடம் கொண்டுவந்து, அவரைத் குணமாக்க வேண்டினர். இயேசு பார்வையற்றவரது கையைப் பிடித்து ஊருக்கு வெளியே அழைத்துச் சென்று அவருடைய விழிகளில் உமிழ்ந்து கைகளை அவர்மேல் வைத்து, “ஏதாவது தெரிகிறதா?” என்று கேட்டார். பார்வையற்றவர் நிமிர்ந்து பார்த்து, “மனிதரைப் பார்க்கிறேன். அவர்கள் மரங்களைப் போலத் தோன்றுகிறார்கள். ஆனால் நடக்கிறார்கள்” என்று சொன்னார். இயேசு மீண்டும் தம் கைகளை அவருடைய கண்களின்மீது வைத்தார். அப்போது அவர் நலமடைந்து முழுப் பார்வை பெற்று அனைத்தையும் தெளிவாகக் கண்டார். எனக் குறிக்கின்றது.

மேலும் காண்க 
 புதிய ஏற்பாட்டு இயேசு வரலாறு
 இயேசுவின் பணிவாழ்வு
 இயேசுவின் உவமைகள்

மேற்கோள்கள் 

திருமுறை நற்செய்திகளில் வரும் நபர்கள்
இயேசுவின் புதுமைகள்
மாற்கு நற்செய்தி
பார்வையற்றவர்